《归自须江泊舟于湖舟中书事》
宋代·周紫芝

一自胡尘起，飘零十载过。危情窘荆棘，老眼暗干戈。

草草真聊尔，栖栖可奈何。功名麟阁晚，兴在鹿门多。

避地依淮浦，伤心听楚歌。边烽明夕峤，戍鼓击寒波。

江控曹公坞，山连冶父坡。凭高怀更远，吊古事应讹。

久客横归棹，长年着短蓑。风高饱帆腹，潮稳转山阿。

渐喜乡音似，还成醉脸酡。凄凉想茅屋，留滞厌江沱。

井邑疏星火，津亭长薜萝。连樯自来往，坏壁本嵯峨。

蜂目今何在，黄须迹巳磨。馀生能几屐，急景付飞梭。

岁熟如堪隐，诗成可自哦。平生南亩愿，无地与婆娑。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。